Document ID: 32004L0095

DIRETTIVA TAL-KUMMISSJONI 2004/95/KE
ta’ l-24 ta' Settembru 2004
li temenda d-Direttiva tal-Kunsill 90/642/KEE dwar l-ogħla livelli ta’ residwi tal-bifenthrin u l-famoxadone li huma ffissati fiha.
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/642/KEE tas-27 ta’ Novembru 1990 fuq l-iffissar ta’ l-ogħla livelli għar-residwi ta’ pestiċida fuq jew f’ċerti prodotti li ġejjin mill-pjanti u li jinkludu l-frott u l-ħaxix (1), u b’mod partikolari l-Artikolu 7 tagħha,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tpoġġija fis-suq ta’ prodotti tal-ħarsien tal-pjanti (2), u b’mod partikolari l-Artikolu 4(1)(f) tagħha,
Billi:
(1)
Skond id-Direttiva 91/414/KEE, l-awtorizzazzjonijiet ta’ ċerti prodotti tal-ħarsien tal-pjanti biex jintużaw fuq ħxejjex partikolari jaqgħu taħt ir-responsabbiltà ta’ l-Istati Membri. Dawn l-awtorizzazzjonijiet iridu jkunu bbażati fuq il-valutazzjoni ta’ l-effetti fuq is-saħħa tal-bniedem u l-annimali kif ukoll fuq l-ambjent. L-elementi li jeħtieġ jitqiesu fit-tali valutazzjonijiet jinkludu l-espożizzjoni ta’ l-operatur u ta’ dawk li jkunu viċin, l-impatt tagħhom fuq l-ambjent ta’ l-art, ta’ l-ilma u ta’ l-ajru, kif ukoll l-impatt tagħhom fuq il-bnedmin u l-annimali bil-konsum tar-residwi fuq il-ħxejjex ittrattati.
(2)
L-ogħla livelli ta’ residwi (MRL) jirriflettu l-użu ta’ l-inqas kwantitajiet ta’ pestiċidi biex jinkiseb il-ħarsien effettiv tal-pjanti. Dawn ikunu applikati b’tali mod li l-għadd ta’ residwi jkun l-anqas possibbli, u għalhekk ikunu aċċettabbli tossikoloġikament, l-aktar f’termini tal-proċess mistenni fit-teħid ta’ l-ikel.
(3)
L-ogħla livelli ta’ residwi (MRL) għall-pestiċidi għandhom jibqgħu jiġu riveduti. Dawn jistgħu jinbidlu biex jitqiesu użi, tagħrif jew data ġodda.
(4)
L-ogħla livelli ta’ residwi (MRL) ġew iffissati skond l-iktar limitu baxx tad-determinazzjoni analitika, fejn l-użi awtorizzati tal-prodotti tal-ħarsien tal-pjanti ma wasslux biex ikun hemm livelli ta’ residwi ta’ pestiċida kbar fuq jew fil-prodott ta’ l-ikel, jew fejn ma kien hemm l-ebda użu awtorizzat, jew fejn l-użi li kienu ġew awtorizzati mill-Istati Membri ma kienux ġew appoġġjati bid-data meħtieġa, jew fejn l-użi ta’ dawn f’pajjiżi terzi, li fihom kienu nstabu residwi fuq jew fil-prodotti ta’ l-ikel li jistgħu jidħlu biex jitpoġġew fis-suq tal-Komunità, ma kienux ġew appoġġjati b’din id-data meħtieġa.
(5)
It-tagħrif fuq użi ġodda jew mibdula ta’ ċerti pestiċidi li huma koperti bid-Direttiva 90/642/KEE ġie nnotifikat lill-Kummissjoni. Dan jikkonċerna il-bifenthrin, li għalih l-ogħla livelli ta’ residwi (MRL) kienu ġew stabbiliti bid-Direttiva tal-Kummissjoni 2002/79/KE, (3) u l-famoxadone, li għalih l-ogħla livelli ta’ residwi (MRL) kienu ġew stabbiliti bid-Direttiva tal-Kummissjoni 2003/60/KE. (4)
(6)
L-espożizzjoni tal-konsumaturi tul ħajjithom kollha għal dawn il-pestiċidi bil-konsum ta’ prodotti ta’ l-ikel li jista’ jkun fihom residwi ta’ dawn il-pestiċidi, ġiet eżaminata skond il-proċeduri u l-prattiċi li jintużaw fil-Komunità Ewropea, waqt li tqiesu wkoll il-linji ta’ gwida ppubblikati mill-Organizzazzjoni Dinjija tas-Saħħa. (5) Kien ikkalkulat li l-ogħla livelli ta’ residwi (MRL) ikkonċernati se jiżguraw li l-livelli aċċettabbli tal-proċess tat-teħid ta’ kuljum mhux se jinqabżu.
(7)
Fil-każ tal-famoxadone, li għaliha teżisti doża ta’ referenza akuta (ARfD), l-espożizzjoni akuta tal-konsumaturi għal dawn il-pestiċidi, bil-konsum ta’ kull wieħed mill-prodotti ta’ l-ikel li jista’ jkun fihom residwi ta’ dawn il-pestiċidi, ġiet eżaminata skond il-proċeduri u l-prattiċi li jintużaw fil-Komunità Ewropea, waqt li tqiesu l-linji ta’ gwida ppubblikati mill-Organizzazzjoni Dinjija tas-Saħħa. L-opinjonijiet tal-Kumitat Xjentifiku għall-Pjanti, l-aktar il-pariri u r-rakkomandazzjonijiet dwar il-ħarsien tal-konsumaturi mill-prodotti ta’ l-ikel li jkunu ġew ittrattati bil-pestiċidi, ġew ikkunsidrati wkoll. Il-valutazzjoni tal-proċess tat-teħid tal-famoxadone turi li, bit-twaqqif ta’ l-ogħla livell tar-residwu (MRL) ikkonċernat, l-ARfD mhux se jkun aktar milli suppost. Fil-każ tal-bifenthrin, il-valutazzjoni tat-tagħrif disponibbli wriet li l-ebda ARfD ma huwa meħtieġ, u għalhekk ma hija meħtieġa l-ebda valutazzjoni għall-perjodu ta’ żmien qasir.
(8)
Għalhekk, ikun xieraq li jiġu ffissati livelli massimi ġodda għar-residwi ta’ dawk il-pestiċidi.
(9)
Id-Direttiva 90/642/KEE għandha, għalhekk, tiġi emendata kif xieraq.
(10)
It-twaqqif jew il-modifikazzjoni fuq livell ta’ Komunità ta’ l-ogħla livelli ta’ residwi (MRL) temporanji ma jwaqqfux lill-Istati Membri milli dawn jistabbilixxu livelli massimi ta’ residwi (MRL) temporanji għall-famoxadone skond l-Artikolu 4(1)(f) tad-Direttiva 91/414/KEE u l-Anness VI miġjub fiha. Qed jitqies wkoll li perjodu ta’ erba’ snin huwa biżżejjed biex ikunu jistgħu jitħallew aktar użi tas-sustanza attiva kkonċernata. L-ogħla livelli ta’ residwi (MRL) temporanji għandhom isiru definittivi.
(11)
Il-miżuri li hemm f’din id-Direttiva jaqblu ma’ l-opinjoni tal-Kumitat Permanenti fuq il-Katina ta’ l-Ikel u s-Saħħa ta’ l-Annimali,
ADOTTAT DIN ID-DIRETTIVA:
Artikolu 1
L-ogħla livelli ta’ residwi ta’ pestiċida għall-bifenthrin u l-famoxadone murija fl-Anness II għad-Direttiva 90/642/KEE qed jinbidlu b’dawk li huma murija fl-Anness għal din id-Direttiva.
Artikolu 2
1. L-Istati Membri għandhom jadottaw u jippubblikaw, sa mhux aktar tard minn [sitt xhur wara l-pubblikazzjoni ta’ din id-Direttiva fil-Ġurnal Uffiċjali ta’ l-Unjoni Ewropea], il-liġijiet, ir-regolamenti u d-dispożizzjonijiet amministrattivi meħtieġa biex dawn ikunu jaqblu ma’ din id-Direttiva. Dawn għandhom jgħaddu minnufih it-test ta’ dawk id-dispożizzjonijiet, flimkien mat-tabella tat-tqabbil bejn dawk id-dispożizzjonijiet u din id-Direttiva lill-Kummissjoni.
Huma għandhom japplikaw dawn id-dispożizzjonijiet minn [sitt xhur u jum wara l-pubblikazzjoni ta’ din id-Direttiva fil-Ġurnal Uffiċjali ta’ l-Unjoni Ewropea].
Meta l-Istati Membri jadottaw dawk id-dispożizzjonijiet, dawn għandhom ikollhom referenza għal din id-Direttiva jew ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jgħaddu lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert b’din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara l-jum tal-pubblikazzjoni uffiċjali tagħha fil-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussel, nhar l-24 ta' Settembru 2004.

Labels: 0
3
20